Predkladacia správa

Návrh nariadenia vlády Slovenskej republiky o úprave osobných požitkov poskytovaných duchovným cirkví a náboženských spoločností sa predkladá na základe § 3 ods. 2 zákona č. 218/1949 Zb. o hospodárskom zabezpečení cirkví a náboženských spoločností štátom v znení zákona č. 467/2005 Z.z. 

Uvedené ustanovenie zákona určuje, že základný plat sa v príslušnom roku zvýši o rovnaké percento a v rovnakom termíne, ako sa zvýši základná stupnica platových taríf zamestnancov pri výkone práce vo verejnom záujme podľa osobitného predpisu (zákon č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov).

V zmysle ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov zmluvné strany v rámci kolektívneho vyjednávania uzatvorili Kolektívnu zmluvu vyššieho stupňa na rok 2007 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme. Podľa čl. II bod 3. kolektívnej zmluvy od 1. júla 2007 základná stupnica platových taríf zamestnancov pri výkone práce vo verejnom záujme sa zvyšuje o 7 %.
 
V nadväznosti na uvedené sa rovnakým spôsobom a v rovnakom termíne zvyšujú základné platy duchovných cirkví, ktoré požadujú finančný príspevok zo štátneho rozpočtu.  

Na vydanie nariadenia vlády splnomocňuje vládu Slovenskej republiky § 3 ods. 2 zákona 
č. 218/1949 Zb. v znení zákona č. 467/2005 Z.z. Predmetný návrh nariadenia vlády navrhuje zrušiť doterajšie nariadenie vlády Českej a Slovenskej Federatívnej Republiky č. 578/1990 Zb. o úprave osobných požitkov poskytovaných duchovným cirkví a náboženských spoločností v znení neskorších predpisov, pričom sa v predkladanom znení návrhu nariadenia vlády upravil a aktualizoval pôvodný text federálneho nariadenia vlády. Uvedené riešenie požadovala Legislatívna rada vlády SR 30. mája 2006 pri rokovaní o nariadení vlády Českej a Slovenskej Federatívnej Republiky č. 578/1990 Zb. v znení nariadenia vlády SR č. 421/2006 Z.z.  

Návrh nariadenia vlády nemá vplyv na zamestnanosť a tvorbu pracovných miest, ani vplyv na životné prostredie. Finančné krytie z hľadiska štátneho rozpočtu je zabezpečené zákonom 
č. 681/2006 Z.z. o štátnom rozpočte na rok 2007. Dopady na štátny rozpočet sú vyčíslené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Materiál bol predložený na medzirezortné pripomienkové konanie a jeho vyhodnotenie je súčasťou materiálu. Materiál sa predkladá bez rozporov. Materiál prerokovala aj Legislatívna rada vlády SR na svojom zasadnutí 5. júna 2007, pričom vznesené pripomienky boli zapracované do textu.